題程伯禹給事漫吾亭
作者：曾幾
朝代：宋

paragraphs: 漫郎専一溪，萬事俱不理。
胡爲墮我相，名字出奇詭。
山林軒冕歟，等是寄焉耳。
程公榜亭意，道眼深照此。
端居亦偶然，小出聊復爾。
宣城幻事了，郤夢歸故里。
結廬澄潭上，盡室清鏡裏。
木陰凉夏簟，荷氣馥秋水。
遥岑招不來，爲我列窗几。
昔吾與今吾，念念如脱屣。
心期次山外，人要安石起。
公勿賦遠遊，行應去天咫。